དྲི་མེད་སེར་པོ་ཕྱག་གཉིས་ཀྱིས་ཆོས་འཆད་ཀྱི་ཕྱག་རྒྱ་མཛད་པ། ལྷོ་ནུབ་ཏུ་ཆོས་གྲགས་རྒྱ་མཚོའི་དབྱངས་སྐུ་མདོག་དཀར་དམར་ཕྱག་གཉིས་ཀྱིས་ཆོས་འཆད་ཀྱི་ཕྱག་རྒྱ་མཛད་པ། ནུབ་བྱང་དུ་མངོན་མཁྱེན་རྒྱལ་པོ་སྐུ་མདོག་དམར་པོ་གཡས་མཆོག་སྦྱིན་དང་གཡོན་མཉམ་གཞག་གི་ཕྱག་རྒྱ་མཛད་པ། ཐམས་ཅད་ཀྱང་ན་བཟའ་ཆོས་གོས་ངུར་སྨྲིག་མནབས་ཤིང་རྡོ་རྗེའི་སྐྱིལ་ཀྲུང་ཅན། སྐུ་ལ་མཚན་བཟང་པོ་སུམ་ཅུ་རྩ་གཉིས་དང་། དཔེ་བྱད་བཟང་པོ་བརྒྱད་ཅུས་སྤྲས་པ། གསུང་དབྱངས་ཀྱི་ཡན་ལག་དྲུག་ཅུ་དང་ལྡན་པ། ཐུགས་ཤེས་བྱ་ཇི་ལྟ་བ་དང་ཇི་སྙེད་པ་མཁྱེན་པ། འོད་ཀྱི་དཀྱིལ་འཁོར་གྱིས་མཛེས་པར་བྱས་པའོ། །བར་གྱི་སྣམ་བུ་དང་པོའི་ཤར་གྱི་དབུས་སུ་བྱང་ཆུབ་སེམས་དཔའ་འཇམ་པའི་དབྱངས་གུར་གུམ་གྱི་མདོག་ཅན་ཕྱག་གཡས་རལ་གྲི་དང་། གཡོན་ཨུཏྤལའི་སྟེང་ན་པུ་སྟི་འཛིན་པ། དེའི་གཡས་སུ་སྐྱབས་གྲོལ་དཀར་པོ་ཕྱག་གཉིས་ཀྱིས་རྡོ་རྗེ་ཁུ་ཚུར་གཉིས་བརླའི་སྟེང་དུ་བཞག་ནས། གཡོན་དུ་སྙེམས་པའི་ཚུལ་གྱིས་ཅུང་ཟད་འགྱིང་བ། དེའི་གཡས་བྱང་ཤར་གྱི་གྲྭར་ཉི་མ་ལྟར་རྣམ་པར་སྣང་བྱེད་དམར་སེར་གཡས་ཨུཏྤལའི་སྟེང་ན་ཉི་མས་མཚན་པའི་གླེགས་བམ། གཡོན་རྡོ་རྗེ་ཁུ་ཚུར་དཀུར་བརྟེན་པ། འཇམ་དབྱངས་ཀྱི་གཡོན་དུ་ཕྱག་ན་རྡོ་རྗེ་ལྗང་གུ་གཡས་རྡོ་རྗེ་ཐུགས་ཀར་འཛིན་ཅིང་། གཡོན་རིན་པོ་ཆེའི་ཕྲེང་བ་འཛིན་པ། དེའི་གཡོན་ཤར་ལྷོའི་གྲྭར་ཟླ་བ་ལྟར་སྣང་བྱེད་དཀར་པོ། གཡས་ཨུཏྤལའི་སྟེང་ན་གླེགས་བམ་ཟླ་བ་ཚེས་པས་མཚན་པ། གཡོན་རྡོ་རྗེ་ཁུ་ཚུར་དཀུར་བརྟེན་པའོ། །དེ་ནས་གླེང་གཞི་ནས་འབྱུང་བ་བཅུ་གཅིག་ནི། ལྷོའི་སྣམ་བུ་ལ་སྤྱན་རས་གཟིགས་དཀར་པོ་གཡས་པདྨ་འཛིན་པ། དེའི་གཡོན་དུ་བློ་གྲོས་ཆེན་པོ་སེར་པོ་མིག་གིས་སྤྲས་པའི་པདྨ་འཛིན་པ། བྱམས་པ་མགོན་པོ་སེར་པོ་ཀླུ་ཤིང་གི་མེ་ཏོག་སྡོང་བུ་དང་བཅས་པའི་རིལ་བ་སྤྱི་བླུགས་ཀྱིས་སྤྲས་པ་འཛིན་པ། ལྷོ་ནུབ་ཀྱི་གྲྭར་སྤོབས་པ་བརྩེགས་དཀར་པོ་རལ་གྲི་འཛིན་པ། ནུབ་ཏུ་རྣམ་གནོན་དོན་ཡོད་དཀར་པོ་རལ་གྲི་འཛིན་པ། ལྟ་ན་སྡུག་དཀར་པོ་པདྨའི་སྡོང་བུའི་སྟེང་དུ་གླེགས་བམ་རིན་པོ་ཆེས་སྤྲས་པ་འཛིན་པ། མུན་པ་ངེས་པར་འཇོམས་པའི་བློ་གྲོས་དཀར་པོ་དབྱུག་པ་འཛིན་པ། ནུབ་བྱང་གི་གྲྭར་བསམ་པ་ལེགས་པར་སེམས་དཔའ་དཀར་པོ་བུམ་པ་འཛིན་པ། བྱང་དུ་ལྷུན་པོ་བརྩེགས་དཀར་པོ་ཟླ་བ་ཕྱེད་པས་མཚན་པའི་པདྨའི་སྡོང་བུ་འཛིན་པ། སངས་སངས་པོའི་དབྱངས་སྔོ་སྐྱ་ཨུཏྤལ་རིན་པོ་ཆེས་འབར་བ་དང་རྡོ་རྗེས་མཚན་པ་འཛིན་པ། ་རྩེ་འཛིན་རྒྱལ་པོ་སེར་པོ་རིན་པོ་ཆེའི་སྙེ་མ་འཛིན་པ། བཅུ་གཅིག་པོ་རྣམས་གཡས་པས་རང་རང་གི་ཕྱག་མཚན་ཐུགས་ཀར་འཛིན་ཅིང་། གཡོན་རྡོ་རྗེ་ཁུ་ཚུར་དཀུར་བརྟེན་པ། བྱང་ཆུབ་སེམས་དཔའ་ཐམས་ཅད་ཀྱང་རིན་པོ་ཆེའི་རྒྱན་དང་དར་སྣ་ཚོགས་ཀྱིས་ན་བཟས་མཛེས་པ། ཞི་ཞིང་སྒེག་པའི་ཉམས་དང་ལྡན་པ་སེམས་དཔའི་སྐྱིལ་མོ་ཀྲུང་གིས་བཞུགས་པའོ། །སྣམ་བུ་ཐ་མའི་ཤར་སྒོའི་གཡས་སུ་གནོད་སྦྱིན་གྱི་སྡེ་དཔོན་ཇི་འཇིགས་སེར་པོ་གཡས་རྡོ་རྗེ་འཛིན་པ། དེའི་གཡས་སུ་རྡོ་རྗེ་སྨུག་ནག་རལ་གྲི། རྒྱན་འཛིན་སེར་པོ་དབྱུག་ཏོ། བྱང་ཤར་གྱི་གྲྭར་གཟའ་འཛིན་སྔོ་སྐྱ་དབྱུག་ཏོ། བྱང་དུ་རླུང་འཛིན་དམར་པོ་རྩེ་གསུམ། གནས་བཅས་དུད་ཁ་རལ་གྲི། དབང་འཛིན་དམར་པོ་དབྱུག་པ། གཏུན་འཛིན་སེར་པོ་དབྱུག་ཏོ། ནུབ་བྱང་གི་གྲྭར་སྨྲ་འཛིན་སེར་པོ་སྟ་རེ། ནུབ་ཏུ་བསམ་འཛིན་སེར་པོ་ཞགས་པ། སྔོ་འཛིན་སྔོན་པོ་དབྱུག་ཏོ། རྫོགས་བྱེད་དམར་པོ་འཁོར་ལོ། གཡས་རང་རང་གི་ཕྱག་མཚན་ཐུགས་ཀར་འཛིན་ཅིང་། གཡོན་རིན་པོ་ཆེ་སྣ་ཚོགས་སྐྱུགས་པའི་ནེའུ་ལེ་འཛིན་པ། རྒྱལ་པོ་རོལ་པའི་སྟབས་ཀྱིས་པདྨ་དང་དར་ཟབ་ཀྱི་གདན་ལ་བཞུགས་པ། རིན་པོ་ཆེའི་རྒྱན་དང་དར་སྣ་ཚོགས་ཀྱི་ན་བཟའ་ལྷབ་ལྷུབ་ཏུ་མནབས་པ། ལྟོ་བ་འཕྱང་ཞིང་གསུས་ཁྱིམ་ཆེ་བ་འཇིགས་ཤིང་རྔམས་པའི་ཆ་ལུགས་ཅན་ཏེ། དེ་ལྟ་བུའི་གནོད་སྦྱིན་གྱི་སྡེ་དཔོན་རྣམས་ཀྱང་གཡོན་གྲལ་ལ་བཞུགས་པའོ། །གཡས་གྲལ་ལ། གཞུང་ལྟར་ན། ཚངས་པ་དང་བརྒྱ་བྱིན་གཉིས་བཀོད་པས་ཆོག་ལ། རྒྱ་སྟོན་སོགས་ལྟར་ན། ཤར་སྒོའི་གཡས་སུ་ཤིང་རྟའི་སྟེང་དུ་ཉི་མ་དམར་པོ་ཕྱག་གཉིས་ཀྱིས་ཉི་མའི་དཀྱིལ་འཁོར་འཛིན་པ། དེའི་གཡོན་དུ་ངང་པའི་སྟེང་དུ་ཟླ་བ་དཀར་པོ་ཟླ་བ། ཚངས་པ་སེར་པོ་གདོང་བཞི་པ་ངང་པ་ལ་གནས་པ་གཡས་འཁོར་ལོ་དང་གཡོན་བུམ་པ། ཤར་ལྷོའི་གྲྭར་བརྒྱ་བྱིན་སེར་པོ་གླང་པོ་ཆེ་ལ་གནས་པ་རྡོ་རྗེ། ལྷོར་མེ་ལྷ་དམར་པོ་ར་སྐྱེས་ལ་གནས་པ་མེ་ཐབ། གཤིན་རྗེ་སྔོན་པོ་མ་ཧེ་ལ་གནས་པ་དབྱུག་ཏོ། སྲིན་པོ་ནག་པོ་རོ་ལངས་ལ་གནས་པ་རལ་གྲི། ཆུ་ལྷ་དཀར་པོ་ཆུ་སྲིན་ལ་གནས་པ་སྦྲུལ་ཞགས། ལྷོ་ནུབ་ཀྱི་གྲྭར་རླུང་ལྷ་སྔོ་སྐྱ་ཤ་བ་ལ་གནས་པ་བ་དན། ནུབ་ཏུ་གནོད་སྦྱིན་སེར་པོ་རྟ་ལ་གནས་པ་དབྱུག་ཏོ། དབང་ལྡན་དཀར་པོ་གླང་ལ་གནས་པ་རྩེ་གསུམ། སའི་ལྷ་མོ་ཕག་པ་ལ་གནས་པ་ཕྱག་གཉིས་ཀྱིས་བུམ་པ་འཛིན་པ། ཐམས་ཅད་ཀྱང་རིན་ཆེའི་ཅོད་པན་དང་དར་གྱི་ན་བཟས་མཛེས་པ་སྟེ། དེ་ལྟར་ཕྱོགས་སྐྱོང་རྣམས་གཡས་གྲལ་ལ་བཞུགས་པར་འདོད་པ་ནི་གཞུང་ལས། ཀུ་བེ་ར་ལ་སོགས་པ་ཞེས་པའི་སོགས་ཁོངས་ཙམ་ལ་བརྟེན་པ་འདྲའོ། །ཤར་སྒོར་རྒྱལ་པོ་ཆེན་པོ་ཡུལ་འཁོར་སྲུང་སྐུ་མདོག་དཀར་པོ་ཕྱག་གཉིས་ཀྱིས་པི་ཝང་འཛིན་པ། ལྷོ་སྒོར་འཕགས་སྐྱེས་པོ་སྔོན་པོ་རལ་གྲི། ནུབ་སྒོར་སྤྱན་མི་བཟང་དམར་པོ་སྦྲུལ་ཞགས། བྱང་སྒོར་རྣམ་ཐོས་སྲས་སེར་པོ་ནེའུ་ལེ་འཛིན་པ། བཞི་ཀའང་ཞབས་གཉིས་མཉམ་པའི་སྟབས་ཅན་རིན་པོ་ཆེའི་ཅོད་པན་དང་། ལྷ་རྫས་ཀྱི་དར་དམར་པོའི་ལྷབ་ལྷུབ་ཀྱིས་མཛེས་པའོ། །དེ་ལྟར་སྤྱན་དྲངས་པའི་ལྷ་མདུན་དུ་བཞུགས་པ་རྣམས་ཀྱི་སྐུ་མདོག་དང་ཕྱག་མཚན་གསལ་བཏབ་ཅིང་བདག་ཉིད་ལྷར་མི་བསྐྱེད་པ་འདི་ནི། ལྷ་རྗེ་དཔོན་ལྟ་བུ་ལ་དངོས་གྲུབ་ལེན་པ་ཞེས་བྱ་བའི་རྒྱུད་ཀྱི་ལུགས་ཡིན་ནོ། །སྐུ་མདོག་དང་ཕྱག་མཚན་རྣམས་ལ་མི་འདྲ་བ་དུ་མ་སྣང་ཡང་། འདིར་རྒྱལ་སྲས་ཐོགས་མེད་ཀྱི་གསུང་ལྟར་བྱས་སོ། །དེ་ནས་སྤྱིར་ཕྱག་འཚལ་བ་དང་། རེ་རེ་ནས་ཕྱག་འཚལ་ཞིང་སྨོན་ལམ་གདབ་པ་རྣམས་གཞུང་བཞིན་བྱ། ཤཱཀ་ཐུབ་ཀྱི་སྐབས་ཀྱི་གཟུངས་སྟོང་རྩ་བརྒྱད་དང་། ཕྱག་རྡོར་གྱི་སྐབས་ཀྱི་གཟུངས་གཉིས་བརྒྱ་རྩ་རེ། གསེར་བཟང་གི་གཟུངས་ཅི་འགྲུབ་བཟླས་སྨོན་ལམ་ཐམས་ཅད་ཀྱི་སྐབས་སུ་རང་ངམ་གཞན་གྱི་མིང་གཞུག་གོ །དེ་ནས་གཟུངས་སྔགས་བཟླས་ལ་ཁྲུས་བྱ་ཞེས་པའི་དོན། སྔར་གྱི་བུམ་པ། ཏདྱ་ཐཱ། ཨོཾ་བཛྲེ་བཛྲེ་ཞེས་སོགས་ཀྱིས་བསང་། སྭ་བྷཱ་ཝས་སྦྱངས་ནས། སྟོང་པའི་ངང་ལས་བྷྲཱུཾ་ལས་རིན་པོ་ཆེའི་བུམ་པ་མཚན་ཉིད་ཐམས་ཅད་ཡོངས་སུ་རྫོགས་པའི་ནང་དུ་ཧྲཱིཿལས་པདྨ་དང་། ཨཱཿལས་ཟླ་བའི་དཀྱིལ་འཁོར་གྱི་སྟེང་དུ། དབུས་སུ་བྷྲཱུཾ་ཨཾ་ཛྲཱིཾ་ཁཾ་ཧཱུྃ་རྣམས་དྲི་མ་མེད་པའི་འོད་ཟེར་ལྔ་འཕྲོ་བར་འགྱུར། ཞེས་བྱ་བའམ། ཡང་ན་གཟུངས་ཀྱི་ཕྲེང་བས་བསྐོར་བར་དམིགས་ལ། འཕགས་པའི་ཚོགས་ཞེས་སོགས་ཀྱིས་མཆོད་པ་ཕུལ་ནས། དཔལ་བཻ་ཌཱུརྱའི་གཟུངས་མཐུ་དང་ནུས་པ་བསམ་གྱིས་མི་ཁྱབ་པ་དང་ལྡན་པ་ཁྱེད་ཀྱིས་བདག་གམ་བསྒྲུབ་བྱ་མིང་འདི་ཞེས་བགྱི་བའི་རྒྱུད་ལ་ཚོགས་གཉིས་རྫོགས་ཤིང་སྒྲིབ་པ་བྱང་ནས། ཆོས་ཀྱི་རྟོགས་པ་ཁྱད་པར་ཅན་རྒྱུད་ལ་སྐྱེ་བར་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་ལ། གཟུངས་ཐག་ནས་བཟུང་ནས་བཟླས་པས། སྔགས་ཕྲེང་གཟུངས་ཐག་ལ་བརྟེན་ཏེ་སོང་ནས་དུང་ཆོས་ཀྱི་ཆུ་ལ་ཕོག་པས་དེ་ལུད་ནས་བུམ་པར་ལྷུང་སྟེ། ཡིག་འབྲུ་རྣམས་ལ་ཐིམ་པས་ཡེ་ཤེས་ཀྱི་བདུད་རྩིར་བསམས་ལ། ཏདྱ་ཐཱ་གྷུ་མེ་སོགས་དང་། ཨོཾ་ན་མོ་བྷ་ག་ཝ་ཏེ་གུ་རུ་བཻ་ཌཱུརྱ་སོགས་སུམ་བརྒྱ་ཙམ་བཟླས། མཐར་སྔར་བཞིན་མཆོད་ལ་དུང་ཆོས་ཀྱི་མཆོད་ཡོན་དབུལ་ཞིང་གསོལ་བ་བཏབ་པས། ཡིག་འབྲུ་རྣམས་ཞུ་བ་ལས་བྱུང་བའི་ཆུར་བསམ་མོ། །མཐར་རང་ཉིད་ཀྱིས་ཁྲུས་བྱས་ཞིང་། བསྒྲུབ་བྱ་གཞན་ལ་བྱ་དགོས་ན། ཁྲུས་དང་བཀྲ་ཤིས་རྒྱས་པར་བྱའོ། །འདི་རྣམས་ནི་མཆིམས་ཀྱི་བཞེད་པ་ལྟར་བྲིས་པའོ། །སྐབས་འདིར་མདོ་ཀློག་མཁན་གཞན་མེད་ན་ཤེར་ཕྱིན་གྱི་མདོ་དང་། འདིའི་མདོ་བརྒྱད་བརྒྱ་པ་ལན་བཞི་བཅུ་ཞེ་དགུར་འདོན་པར་བཤད་པས་ཅི་ནུས་སུ་བཀླག་གོ །
གསུམ་པ་རྗེས་ནི། སྤྱིར་མཆོད་པ་ཅི་འབྱོར་པ་དབུལ་ཞེས་པ་བཏང་རག་མཆོད་པ་ཡིན་པས། སྔར་གྱི་ཕྱོགས་བཅུ་དུས་གསུམ་གྱི་ཞེས་པ་ནས་གསོལ་བར་འཚལ་ལོའི་བར་བྱས་ལ། དེ་བཞིན་གཤེགས་པ་བདུན་གྱི་མདོ་བཀླག་ཅིང་། གཤེགས་གསོལ་ཚར་བའི་རྗེས་ལ། བཀྲ་ཤིས་རོལ་མོའི་སྒྲ་རྒྱ་ཆེར་བྱའོ། །གཞུང་ནས་ཟིན་པ་འདི་ཙམ་ཞིག་གིས་ཁ་མ་བསྐང་ན་ཆོ་ག་ཆད་པར་འགྱུར་ལ། ལྷ་སོ་སོའི་བསྟོད་པ་དང་། མཆོད་པ་དང་། གསོལ་བ་གདབ་པའི་ཚིག་རྣམས་སྐབས་སུ་སྦྱོར་བ་དང་། ཕྱོགས་སྐྱོང་དང་གནོད་སྦྱིན་གྱི་སྐབས་སུ་གཏོར་མ་འབུལ་བ་རྣམས་ནི་ཆོ་ག་རྒྱས་པར་འགྱུར་བས་བྱས་ཀྱང་མི་འགལ་ཞིང་། མ་བྱས་ཀྱང་ཆོ་ག་ཆད་པར་འགྱུར་བའི་ཉེས་པ་ནི་མེད་དོ། །གང་དག་ལྷ་རྣམས་ཞལ་ཕྱིར་བལྟས་ཀྱི་ཙ་ཀ་ལི་ལ་ཕོ་བྲང་དུ་མིང་བཏགས་པ། བོན་པོའི་ལུགས་ཀྱི་རྟེན་བཤམ་པ་དང་། སྔོན་དུ་མཆོད་པ་བྱིན་བརླབ་བྱ་བ་དང་། བྱིན་བརླབ་སྐོར་བཞིའི་སྐབས་སུ་དབྱངས་ཀྱི་ཚིག་ཆོ་གའི་དཀྱུས་སུ་སྦྱོར་བ་དང་། སྤྱན་འདྲེན་དང་། ཤཱཀ་ཐུབ་ཀྱི་སྐབས་སུ་གནས་བརྟན་བཅུ་དྲུག་གི་ཆོ་ག་སྦྱོར་བ་དང་། ཆོས་དཀོན་མཆོག་གི་སྐབས་སུ། ཕྱོགས་བཅུའི་སངས་རྒྱས་ཀྱི་ཕྱག་མཆོད་སྦྱོར་བ་དང་། སྐྱབས་གྲོ ལ་སོགས་ཀྱི་སྐབས་སུ་དོན་ཞགས་ལྷ་ལྔའི་ཕྱག་མཆོད་སྦྱོར་བ་དང་། སྤྱིར་ཕྱག་འཚལ་བ་དང་། གཏང་རག་གི་སྐབས་སུ། བཀའ་གདམས་བརྒྱུད་པའི་ཕྱག་འཚལ་སོགས་འབྲེལ་མེད་ཀྱི་བསྟོད་པ་མང་པོ་བྱེད་པ་དང་། བྱེ་བྲག་ཏུ་གཤིན་པོའི་དོན་དུ་ཆོ་ག་བྱེད་ན། སྤྱན་དྲངས་པའི་རྗེས་སུ་མིང་བྱང་ངམ་རྟེན་བཤམས་ནས། དེ་ལ་བགེགས་སྦྱང་བ་ནས་སྐྱབས་འགྲོའི་བར་བྱེད་ཅིང་། ཁྲུས་ཀྱི་སྐབས་སུ་ཁྲུས་དང་དུག་ཕྱུང་སོགས་བྱེད་པ་དང་། མཇུག་ཏུ་སྐྱེ་ས་བཅུ་གཉིས་ཀྱི་སྨོན་ལམ་བྱེད་པ་དང་། སྨན་བླ་ལོངས་སྐུའི་རྗེས་གནང་ཟེར་ནས། རྣལ་འབྱོར་བླ་མེད་ཀྱི་དབང་བཞི་མདོར་བསྡུས་ཞིག་སྦྱོར་བ་དང་། དེའི་རྫོགས་རིམ་ཡིན་ཟེར་ནས་ཐིག་ལེ་དང་སེམས་འཛིན་གྱི་རྣལ་འབྱོར་འགའ་ཞིག་བྱེད་པ་དང་། ཆོ་གའི་གནས་སྐབས་སུ་ཤ་ཆང་དང་སྒོག་བཙོང་། ཕྱི་དྲོའི་ཁ་ཟས་ལ་ལོངས་སྤྱོད་པ་རྣམས་ནི་བླུན་པོ་རྣམས་ཀྱིས་རང་བཟོར་སྦྱར་བའི་ལྷད་ཁོ་ན་ཡིན་པས་བདག་ལེགས་སུ་འདོད་པའི་མཁས་པ་བློ་གྲོས་ཅན་རྣམས་ཀྱིས་དུག་བཞིན་དུ་སྤང་བར་བྱའོ། །གཞན་ཡང་སྨན་བླ་སྤྲུལ་སྐུའི་རྗེས་གནང་ཟེར་ནས། བླ་མའི་རྣལ་འབྱོར་ཁ་ཅིག་ལ་དཔེ་བྱས་པ་ལྟ་བུའི་ཆོ་ག་ཡང་སྣང་མོད། བཟླས་ལུང་ཙམ་ཞིག་བྱ་བའི་རྒྱུད་ཡིན་པས་ཤིན་ཏུ་རིགས་ནའང་། དེ་བཞིན་གཤེགས་པ་གཅིག་ལ་གཅིག་བསྟིམ་བྱེད་པ་སོགས་བརྟག་དགོས་སོ། །དགེ་བའི་བཤེས་གཉེན་མཆིམས་ཀྱིས་ཆོ་ག་རྒྱས་འབྲིང་བསྡུས་གསུམ་ཡོད་པ་ལས། འདི་འབྲིང་པོ་ཡིན་ཞེས་གསུངས་པ་ལ་ཁ་ཅིག །ཆོ་ག་རྒྱས་པར་གྲགས་པ་ནི་འདིའི་སྤྱན་འདྲེན་གྱི་སྐབས་སུ་ཕྱོགས་སྐྱོང་སྤྱན་དྲངས་པ་སོགས་ཀྱི་ཚིག་མང་པོ་དང་། མཆོད་པ་བཤམ་པའི་ཚུལ་རྒྱས་སུ་བཏང་བ་ཙམ་ཞིག་ཡིན་ལ། བསྡུས་པར་གྲགས་པ་ནི། སྤྱིར་ཕྱག་འཚལ་བའི་སྐབས་ལོགས་སུ་ཕྱུང་བ་ཡིན་པས། ཆོ་ག་རྒྱས་བསྡུས་གཉིས། བཀའ་གདམས་པ་འགའ་ཞིག་གིས་བྱས་པ་ཡིན་གྱི། མཁན་ཆེན་ཞི་བ་འཚོས་མཛད་པ་མ་ཡིན་ནོ། །ཞེས་ཟེར་བའང་བདེན་པ་འདྲའོ། །འདི་ལྟ་བུའི་ཆོ་ག་ཁྱད་པར་ཅན་འདི་ནི་སྟོན་པ་སངས་རྒྱས་ཀྱི་དུས་མཆོད་རྣམས་ལ་བྱས་ན་བསོད་ནམས་ཆེ་སྟེ། དེའང་རྗེ་ས་སྐྱ་པ་དང་། ཇོ་བོ་ཨ་ཏི་ཤ་ལྟར་ན། མེ་མོ་ཡོས་བུའི་ལོ། དཔྱིད་ཟླ་ཐ་ཆུང་ས་གའི་ཚེས་བརྒྱད་དང་སྐར་མ་རྒྱལ་འཛོམ་པ་ནི་སྐུ་བལྟམས་པའི་དུས་སོ། །ཤིང་མོ་ལུག་གི་ལོ་དཔྱིད་ཟླ་ཐ་ཆུང་གི །ཚེས་བརྒྱད་ནི་རབ་ཏུ་བྱུང་བའི་དུས་སོ། །ལྕགས་མོ་བྱི་བའི་ལོ་དཔྱིད་ཟླ་ཐ་ཆུང་གི་ཚེས་བཅོ་ལྔ་ནི་མངོན་པར་རྫོགས་པར་སངས་རྒྱས་པའི་དུས་སོ། །དེ་ཉིད་ཀྱི་དབྱར་ཟླ་འབྲིང་པོ་ཆུ་སྟོད་ཀྱི་ཚེས་བཞི་ནས་ཆོས་ཀྱི་འཁོར་ལོ་བསྐོར་བའི་དུས་སོ། །བྱི་ལོ་སྟོན་ཟླ་ཐ་ཆུང་སྨིན་དྲུག་གི་ཚེས་བཅོ་ལྔ་ནི་ལྷ་ལས་བབས་པའི་དུས་སོ། །བྱི་ལོ་དགུན་ཟླ་ཐ་ཆུང་མཆུའི་ཚེས་བཅོ་ལྔ་ནི་ཆོ་འཕྲུལ་ཆེན་པོ་བསྟན་པའི་དུས་སོ། །མེ་མོ་ཕག་གི་དཔྱིད་ཟླ་ཐ་ཆུང་གི་ཚེས་བཅོ་ལྔ་ནི་ཡོངས་སུ་མྱ་ངན་ལས་འདས་པའི་དུས་སོ། །ཁ་ཆེ་པཎ་ཆེན་དང་། ཁྲོ་ལོ་ལྟར་ན། ལྷ་ལས་བབས་པའི་དུས་ནི་སྟོན་ཟླ་འབྲིང་པོའི་ཐ་སྐར་གྱི་ཉི་ཤུ་གཉིས་ཡིན་ལ། གཞན་རྣམས་སྔ་མ་དང་འདྲ་བར་སྣང་ངོ་། །དེ་ལྟར་དུས་ཁྱད་པ་ཅན་བདུན་ལ། དགེ་བ་སྤྱད་ན་བསོད་ནམས་མཐའ་ཡས་པ་ཐོབ་པར་གསུངས་ཤིང་། ཁྱད་པར་དུའང་། ཆོ་འཕྲུལ་ཆེ་དང་མངོན་བྱང་ཆུབ། །འཁོར་ལོ་ལྷ་ལས་བབས་པའོ། །ཞེས་པ་དུས་ཆེན་པོ་བཞིའི་དུས་སུ། དགེ་བ་སྤྱད་པ་ནི་ས་ཡ་ཕྲག་བརྒྱའི་འགྱུར་དུ། ལུང་སིལ་བུ་དང་། མྱ་ངན་ལས་འདས་པའི་མདོ་ལས་གསུངས་སོ། །ཞེས་འབྱུང་བས། བདེ་གཤེགས་འཁོར་དང་བཅས་པ་མཆོད་པ་ལ་སོགས་པའི་དགེ་བ་ལ་བརྩོན་པར་བྱའོ། །རྒྱ་ཆེན་ཚོགས་གཉིས་བདེ་བླག་རྫོགས་བྱེད་པའི། །བདེ་གཤེགས་མཆོད་པའི་ཆོ་ག་དྲི་མེད་འདི། །ངན་རྟོག་རང་བཟོའི་སྐྱོན་གྱིས་མ་གོས་པར། །བློ་ལྡན་བསོད་ནམས་རིན་ཆེན་དོན་དུ་སྦྱར། །འདི་སྦྱར་དགེ་བ་བདག་གིས་གང་ཐོབ་དེས། །བསྐུལ་བ་པོ་དང་སེམས་ཅན་ཐམས་ཅད་ཀྱི། །ལམ་གྱི་བར་ཆད་མཐའ་དག་ཞི་བ་དང་། །ཐུབ་དབང་བྱང་ཆུབ་དམ་པའི་གནས་ཐོབ་ཤོག །ཅེས་པ་འདི་ཡང་། དེང་སང་འདིའི་ཆོ་ག་ཤིན་ཏུ་དར་ཡང་། ཆོ་གའི་དགོངས་པ་ལྟར་དག་པོ་བྱེད་མཁན་ཆེས་ཉུང་བར་མཐོང་ནས། དེ་རྣམས་ལ་ཕན་པར་གྱུར་ཅིག་སྙམ་པའི་བསམས་པས། ཤཱཀྱའི་དགེ་སློང་ཀུན་དགའ་བཟང་པོས་མདོ་བརྒྱད་བརྒྱ་པ་དང་། ཆོ་གའི་གཞུང་ལ་ཞིབ་ཏུ་དཔྱད་ནས་སྦྱར་བའི་ཡི་གེ་པ་ནི་དགེ་སློང་བསོད་ནམས་རིན་ཆེན་ནོ། །ཨི་དཾ་ཤཱ་ས་ནཤྩ་སརྦ་སཏྭཱ་ཧི་ཏོ་བྷ་ཝནྟུ།། །།